DÔVODOVÁ SPRÁVA 
Predkladané uznesenie reaguje na alarmujúci stav v oblasti odhaľovania a stíhania daňovej trestnej činnosti v rámci Slovenskej republiky. Generálny prokurátor Slovenskej republiky Maroš Žilinka opakovane a verejne upozornil na fakt, že po nedávno prijatých legislatívnych úpravách trestných kódexov došlo k výraznému útlmu boja proti daňovej kriminalite. Podľa dostupných štatistík a vyjadrení generálnej prokuratúry Slovenskej republiky čelíme riziku, že štát stráca schopnosť efektívne postihovať tie subjekty, ktoré sa obohacujú na úkor štátneho rozpočtu prostredníctvom neoprávnených odpočtov DPH a iných daňových podvodov.
Vláda Slovenskej republiky má ústavnú povinnosť zabezpečiť riadny výber daní a ochranu verejných prostriedkov. Ak generálny prokurátor Slovenskej republiky konštatuje oslabenie nástrojov štátu pri detekcii kriminality, je nevyhnutné, aby Ministerstvo financií Slovenskej republiky ako gestor príjmovej časti rozpočtu predložilo sériu nápravných opatrení. Cieľom uznesenia je prejsť od politických deklarácií k reálnym nástrojom, ktoré vrátia orgánom činným v trestnom konaní a Finančnej správe Slovenskej republiky schopnosť účinne zasahovať proti daňovým kriminálnikom.
Pasivita Ministerstva financií Slovenskej republiky v tejto otázke priamo ohrozuje príjmy štátneho rozpočtu a prehlbuje pocit nespravodlivosti u tých daňových poplatníkoch, ktorí si riadne a svedomito plnia svoje zákonné povinnosti. Národná rada Slovenskej republiky týmto uznesením plní svoju kontrolnú funkciu a vyžaduje od exekutívy konkrétny plán na zastavenie negatívneho trendu, ktorý jasne pomenovala odborná obec, a to aj prostredníctvom generálneho prokurátora Slovenskej republiky.


